Jegyzőkönyv

**Készült:** Sződliget Nagyközség Önkormányzat Képviselő-testületének 2018. február 9. napján a Sződligeti Közösségi Házban (Sződliget, Szent István u. 29.) 16.00 órakor megtartott Képviselő-testületi ülésén.

**Jelen vannak:** A mellékelt jelenléti ív szerint

*Juhász Béla*: Tisztelettel köszöntöm a megjelent képviselőket, a kedves vendégeket, Aljegyző Asszonyt, Jegyzőkönyvvezető Asszonyt és a televízió nézőit. Megállapítom, hogy a Képviselő-testület – teljes létszámmal - 7 fővel határozatképes.

A lejárt határidejű határozatokkal szeretném kezdeni, kérdezem, hogy van-e észrevétel? Ha nincs kérem aki el tudja fogadni a lejárt határidejű határozatokról szóló beszámolót, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) a lejárt határidejű határozatokkal kapcsolatos tájékoztatást elfogadta.*

*Juhász Béla*. Tekintettel arra, hogy a háziorvosok, ill. a Fogorvos Asszony is megtisztelt jelenlétével, a napirend módosítására szeretnék javaslatot tenni. Kérem az orvosok beszámolóját vegyük előre és 2./ napirendként tárgyaljuk a költségvetési rendelet után. Kérem aki a módosítást el tudja fogadni, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) a napirendi pontok módosítását elfogadta.*

*Juhász Béla:* Köszönöm. Most kérem szavazzunk a teljes napirendről. Aki a módosítással el tudja fogadni a teljes napirendet, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) a teljes napirendet elfogadta.*

NAPIREND

1./ Az önkormányzat 2018. évi költségvetése (rendelet)

2./ Háziorvosok, házi gyermekorvos, fogorvos és védőnői szolgálat tevékenységéről szóló tájékoztató

3./ Könyvvizsgáló kiválasztása a 2018. évre

4./ Polgármester szabadsága ütemezésének jóváhagyása

5./ Helyi civil szervezetek beszámolója a támogatás felhasználásáról

6./ Döntés a teljesítménykövetelmények alapját képező célokról – a jegyző és a foglalkoztatott

 köztisztviselők vonatkozásában

**1./ Az önkormányzat 2018. évi költségvetése (rendelet)**

*Juhász Béla:* Kérdezem Elnök Asszonyt tárgyalták-e ezt a napirendi pontot?

*Bácskai Edit*: Köszönöm a szót, természetesen tárgyaltuk, hiszen a bizottság legfontosabb feladatainak egyike a költségvetési rendelet elfogadása. Sződliget Nagyközség Önkormányzatának 2018. évi költségvetésének kiadási és bevételi főösszege 563.949 eFt.

A foglalkoztatottak létszáma 62 fő főfoglalkozású és 3 fő részfoglalkozású munkavállaló. Megterveztük a felújtásokat, beruházásokat is. Ebben az évben is folytatódik az utak és a járdák felújítása. Tervezzük két játszótér felújítását, valamint az orvosi rendelő korszerűsítését is. Az orvosi rendelő felújítására ismét pályázatot nyújtottunk be. amely tartaléklistára került ugyan, de ígéretet kaptunk arra, hogy amennyiben rendelkezésre áll megfelelő forrás, megkapjuk a felújításhoz szükséges pályázati összeget. Természetesen több egyéb kisebb beruházásra is sor kerül, ezeket nem sorolnám fel tételesen. Összességében a Pénzügyi Bizottság javasolja a költségvetés elfogadását.

*Juhász Béla*: Köszönöm Elnök Asszony. Kemenes Lajos Úr jelezte, hogy a napirendhez kapcsolódóan kíván hozzászólni, megadom a szót.

*Kemenes Lajos:* Köszönöm a szót Polgármester Úr. Elkértem a Polgármester Úrtól az önkormányzat 2013. év óta az árvízvédelmi gátra fordított költségek tételes kimutatását. Véleményem szerint szükség lenne egy védelmi gyakorlat lebonyolítására.

*dr. Csányi István*: Kb. mennyibe kerülne az önkormányzatnak egy védelmi gyakorlat?

*Juhász Béla*: Az önkormányzatok részére valóban kötelezővé tették a védelmi gyakorlatot, azonban forrást nem biztosítottak hozzá. Kb. 60 polgárvédelmi beosztottja van az önkormányzatnak. Arra a napra, amikor a gyakorlatot szervezzük ki kell kérni a munkahelyéről és erre a napra napi átlagbért kell fizetni, ehhez az egyéb technikai kiadások hozzájönnek, szerintem ez legalább 1 millió forint kiadást jelent.

Köszönöm az értékes hozzászólást Kemenes Úr, átadom a szót Elnök Asszonynak.

*Bácskai Edit:* Fontosnak tartom még elmondani, hogy a költségvetési rendelettervezetet véleményezte a könyvvizsgáló, aki megállapította, hogy a tervezet rendeletalkotásra alkalmas.

*Juhász Béla:* Köszönöm Elnök Asszony. Ha egyéb észrevétel nincs, kérem aki előterjesztés szerint el tudja fogadni a rendelettervezetet, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) az*

*alábbi rendeletet alkotta:*

Sződliget Nagyközség Önkormányzata Képviselő-testületének

1/2018. (II.13.) önkormányzati rendelete az önkormányzat és intézményei

***2018. évi költségvetésről***

*(A rendelet a jegyzőkönyv mellékletét képezi.)*

**2./ Háziorvosok, házi gyermekorvos, fogorvos és védőnői szolgálat tevékenységéről szóló tájékoztató**

*Juhász Béla:* Köszöntöm a megjelent háziorvosokat és a Fogorvos Asszonyt. Megkaptuk a beszámolókat, van-e esetleg kiegészíteni valójuk?

*dr. Dobó Katalin*. Köszönöm Polgármester Úr. Azzal szeretném kiegészíteni a beszámolót, hogy lassan nyugdíjba szeretnék vonulni. Nagyon nehéz eladni a praxisokat, ebben az állapotban pedig szinte lehetetlen, de azt sem szeretném, hogy a település fogorvos nélkül maradjon. Nagyon nagy szükség lenne a rendelő felújítására.

*dr. Barta Györgyi*: Szeretnék csatlakozni a Fogorvos Asszony véleményéhez. Én 25 éve dolgozom itt a településen, de a rendelőre azóta nem fordítottak szinte semmit. Kérem, hogy jöjjenek ki, nézzék meg milyen körülmények között dolgozunk.

*dr. Sipos Lajos:* Én már 33 éve dolgozom ebben a rendelőben, de valóban semmi sem történt. A zár nem jó, pedig komoly értékek vannak a rendelőkben. Felújításra szorul a fűtésrendszer és a mellékhelyiség is. Szeretném ha Polgármester Úr kiküldene valakit, aki felmérné a rendelő állapotát.

*Juhász Béla*: Az utóbbi néhány évben két alkalommal írtak kik pályázatot orvosi rendelő korszerűsítésre, mi mindkét alkalommal pályáztunk. Most ismét benyújtottuk, biztosabb a helyzet, ígéretet kaptunk arra, hogyha lesz forrás önkormányzatunk is a nyertes pályázók között lesz. Mi ettől függetlenül nagyon fontosnak tartjuk az orvosi rendelő felújítását, és a pályázattól függetlenül ebben az évben 15 millió forintot különítettünk el a költségvetésbe az orvosi rendelő korszerűsítésére. Az lenne a kérésem Önökhöz, hogy ha a fűtés rendben lesz, oldják meg a váltott rendelést a parkolók és a váró zsúfoltságának elkerülése miatt.

Kérem, ha egyéb észrevétel nincs, aki el tudja fogadni előterjesztés szerint a beszámolókat kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) az*

*alábbi határozatot hozta:*

**Sződliget Nagyközség Önkormányzat Képviselő-testületének**

**6/2018. (II. 9.) határozata**

Sződliget Nagyközség Önkormányzat Képviselő-testülete a háziorvosok, házi gyermekorvos, fogorvos és védőnői szolgálat 2017. évben végzett tevékenységéről szóló beszámolóját az előterjesztés szerint fogadja el.

Felelős: polgármester

Határidő: azonnal

**3./ Könyvvizsgáló kiválasztása a 2018. évre**

*Juhász Béla*: Átadom Elnök Asszonynak a szót.

*Bácskai Edit*: Köszönöm Polgármester Úr. Minden évben a megkereséseket a Magyar Könyvvizsgálói Kamara tagjainak küldjük ki. Ebben az évben 3 könyvvizsgálót kértünk fel, hogy küldjék be árajánlatukat. Ebből egy érkezett határidőre, egy határidőn túl. A határidőre érkezett ajánlat 480.000 Ft+Áfa, a másik 750.000 Ft+Áfa összeggel nyújtotta be árajánlatát. Természetesen a Pénzügyi Bizottság az olcsóbb – a Danubius Expert Audit Kft – ajánlatát javasolja elfogadni.

*Juhász Béla:* Köszönöm Elnök Asszony. Kérem aki egyetért a Pénzügyi Bizottság javaslatával, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) az*

*alábbi határozatot hozta:*

**Sződliget Nagyközség Önkormányzat Képviselő-testületének**

**7/2018. (II. 9.) határozata**

Sződliget Nagyközség Képviselő-testülete a 2018. évi költségvetési beszámoló és mérleg hitelesítésével.a Danubius Expert Audit Kft-t bízza meg.

A képviselő-testület a fenti feladatokra 2018. évi költségvetésébe 480.000 Ft + Áfa összeget biztosít.

A Képviselő-testület felhatalmazza a polgármestert, hogy a könyvvizsgálóval a szerződést megkösse.

Felelős: polgármester

Határidő: azonnal

**4./ Polgármester szabadsága ütemezésének jóváhagyása**

*Juhász Béla:* Kérdezem Elnök Asszonyt tárgyalták-e az előterjesztést?

*Bácskai Edit*: Természetesen tárgyaltuk, és megállapítottuk, hogy Polgármester Úr kevés szabadságot vett ki. Egyetértettünk a szabadsága ütemezésével, elfogadásra javasoljuk.

*Juhász Béla*: Köszönöm. Ha nincs észrevétel, előterjesztés szerint bocsátom szavazásra a határozati javaslatot, kérem aki el tudja fogadni, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) az*

*alábbi határozatot hozta:*

**Sződliget Nagyközség Önkormányzat Képviselő-testületének**

**8/2018. (II. 9.) határozata**

Sződliget Nagyközség Önkormányzat Képviselő-testülete eleget téve a közszolgálati tisztviselőkről szóló 2011. évi CXCIC. törvény 225/C.§ -ban foglaltaknak, Juhász Béla polgármester szabadságát 2018. évre a következők szerint hagyja jóvá:

- február 12-ig – február 16-ig 5 nap

- március 19-tól, március 29-ig 9 nap

- április 9-tól, április 20-ig 10 nap

- május 07-től május 18-ig 10 nap

- június 11-től június 22-ig 10 nap

 - július 02-től július 12-ig 8 nap

- augusztus 06-tól augusztus 17-ig 10 nap

- november 26-tól december 7-ig 10 nap

**Felelős:** polgármester

**Határidő:** folyamatos

**5./ Helyi civil szervezetek beszámolója a támogatás felhasználásáról**

*Juhász Béla*: Kérdezem Elnök Asszonyt tárgyalták-e ezt a napirendi pontot?

*Bácskai Edit*: Természetesen tárgyaltuk, azok a civil szervezetek amelyek támogatásban részesültek mindannyian benyújtották elszámolásukat. Két civil szervezet beszámolója szorult kiegészítésre, a Sződligeti Képző- és Előadóművészek Baráti Köre, illetve a Barangolók Klubja egészítette ki beszámolóját. Erre vonatkozóan innen is kérünk minden civil szervezetet, hogy a helyi rendeletben foglaltaknak megfelelően nyújtsa be a beszámolót, ellenkező esetben nem áll módunkban elfogadni. Összességében javasoljuk a beszámolók elfogadását.

*Tari Istvánné*: A pályázati kiírásban szerepel, hogy az elszámolást géppel írva nyújtsa be a szervezet. Volt aki kézírással nyújtotta be. Felhívom a figyelmet, hogy tartsák be a pályázati kiírásban foglaltakat.

*Juhász Béla.* Köszönöm, ha egyéb kérdés, észrevétel nincs, kérem aki elfogadja a civil szervezetek beszámolóját, kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) az*

*alábbi határozatot hozta:*

**Sződliget Nagyközség Önkormányzat Képviselő-testületének**

**9/2018. (II. 9.) határozata**

Sződliget Nagyközség Önkormányzat Képviselő-testülete a 3/2011. (I. 14.) számú, helyi civil szervezetek támogatásáról szóló önkormányzati rendelet 8. § előírásai alapján az alábbi civil szervezetek beszámolóját fogadja el.

* ***Sződligeti Női Nyugdíjas Klub – 25.000 Ft***
* ***Sződligeti Katolikus Templom Kórusa – 20.000 Ft***
* ***Okos Nők Klubja – 20.000 Ft***
* ***Sződligetiek Baráti Köre – 30.000 Ft***
* ***Sződligeti Képző- és Előadóművészek Baráti Köre – 25.000 Ft***
* ***Tündérkert Lovarda Sportegyesület – 50.000 Ft***
* ***Sződligetért Alapítvány – 30.000 Ft***
* ***Sződligeti Nyugdíjas Férfiak Baráti Köre – 25.000 Ft***
* ***Gereben Melinda gyógytornász – terembérlet díji***
* ***Barangoló Klub – 50.000 Ft***
* ***Zsaru-CAR Polgárőr Egyesület – 50.000 Ft***

A Képviselő-testület úgy dönt, hogy a helyi civil szervezetek támogatásáról szóló rendeletben foglaltak szerint az a civil szervezet, mely a támogatási összeggel nem számolt el, nem indulhat az idei pályázaton.

A Képviselő-testület kéri a polgármestert, hogy a határozatról az érintett civil szervezetet értesítse.

Határidő: azonnal

Felelős: polgármester

**6./ Döntés a teljesítménykövetelmények alapját képező célokról – a jegyző és a foglalkoztatott köztisztviselők vonatkozásában**

*Juhász Béla:* A közszolgálati tisztviselőkről szóló törvény értelmében minden évben el kell készíteni ezt az előterjesztést. Kérdezem Elnök Asszonytól tárgyalták-e?

*Bácskai Edit*: Természetesen tárgyaltuk. ŰA jogszabály értelmében minden évben sor kerül a köztisztviselőkkel szemben meghatározott teljesítménykövetelmények alapján képező célok megfogalmazására. Általános ill. ágazati célokat tartalmaz az előterjesztés, amellyekkel természetesen egyetértünk és javasoljuk annak elfogadását.

*Juhász Béla:* Köszönöm Elnök Asszony. Ha nincs egyéb észrevétel, kérem aki elfogadja a határozati javaslatot kézfelemeléssel jelezze.

*Sződliget Nagyközség Önkormányzat Képviselő-testülete 7 igen szavazattal (egyhangúlag) az*

*alábbi határozatot hozta:*

**Sződliget Nagyközség Önkormányzat Képviselő-testületének**

**10/2018. (II. 9.) határozata**

Sződliget Nagyközség Önkormányzatának Képviselő-testülete a köztisztviselői teljesítménykövetelmények meghatározásához, 2018. évre az önkormányzat kiemelt céljainak átfogó keretét a 10/2018. (II.9.) határozat melléklete szerint jóváhagyja.

**Határidő:** folyamatos

**Felelős:** jegyző

Melléklet: 1 db

*Juhász Béla:* Tekintettel arra, hogy a napirend végére értünk, megköszönöm a részvételt, a mai ülést berekesztem, 10 perc szünetet rendelek el, ezt követően megkezdjük a közmeghallgatást.

*K.m.f.*

 dr. Törőcsik Edit Juhász Béla

 jegyző polgármester